Rozhodnutie Komisie
z 30. mája 2002
o technickej špecifikácii interoperability subsystému riadenia a zabezpečenia vlakov a signalizácie systému transeurópskych vysokorýchlostných železníc uvedeného v článku 6 ods. 1 smernice Rady 96/48/ES
(oznámené pod číslom dokumentu C(2002) 1947)
(Text s významom pre EHP)
(2002/731/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/48/ES z 23. júla 1996 o interoperabilite systému transeurópskych vysokorýchlostných železníc [1], najmä na jej článok 6 ods. 1,
keďže:
(1) v súlade s článkom 2 písm. c) smernice 96/48/ES sa systém transeurópskych vysokorýchlostných železníc ďalej člení na štrukturálne alebo funkčné subsystémy; tieto subsystémy sú opísané v prílohe II k tejto smernici;
(2) v súlade s článkom 5 ods. 1 smernice každý zo subsystémov bude predmetom technickej špecifikácie interoperability (TSI);
(3) v súlade s článkom 6 ods. 1 smernice návrh TSI vypracuje spoločný reprezentatívny orgán;
(4) výbor zriadený podľa článku 21 smernice 96/48/ES ustanovil Európske združenie pre železničnú interoperabilitu (AEIF) ako spoločný reprezentatívny orgán v súlade s postupom uvedeným v článku 2 písm. h) smernice;
(5) AEIF dostalo mandát vypracovaním návrhu TSI subsystému riadenia a zabezpečenia vlakov a signalizácie v súlade s článkom 6 ods. 1 smernice; tento mandát bol udelený v súlade s postupom uvedeným v článku 21 ods. 2 smernice;
(6) AIEF zostavilo návrh TSI spolu s úvodnou správou obsahujúcou analýzu nákladov a výnosov, ako je stanovené v článku 6 ods. 3 smernice;
(7) návrh TSI preskúmali na základe úvodnej správy zástupcovia členských štátov v rámci výboru zriadeného podľa smernice;
(8) ako je špecifikované v článku 1 smernice 96/48/ES, podmienky dosiahnutia interoperability systému transeurópskych vysokorýchlostných železníc sa týkajú projektovania, výstavby, rekonštrukcie a prevádzky infraštruktúr a vozového parku, ktoré prispievajú k fungovaniu systému, ktorý sa má uviesť do prevádzky po dátume nadobudnutia účinnosti smernice. So zreteľom na infraštruktúry a vozový park, ktoré sú už v prevádzke v čase nadobudnutia účinnosti tejto TSI, táto TSI by sa mala uplatňovať od dátumu plánovaného začiatku stavebných prác na týchto infraštruktúrach a vozovom parku. Miera, v akej by sa mala TSI uplatňovať, sa však bude líšiť podľa rozsahu a objemu plánovaných prác a nákladov a výnosov súvisiacich s predpokladaným využitím. Aby také čiastkové práce viedli k dosiahnutiu plnej interoperability, musia byť podporované súdržnou vykonávacou stratégiou. V tejto súvislosti by sa malo rozlišovať medzi rekonštrukciou, obnovou a výmenou v rámci údržby;
(9) uznáva sa, že smernica 96/48/ES a TSI sa neuplatňujú na obnovu a výmenu v rámci údržby. Je však žiaduce, aby sa TSI uplatňovali na obnovu, čo platí z hľadiska TSI pre systém konvenčných železníc podľa smernice Komisie 2001/16/ES [2]. Pri nedostatku záväzných požiadaviek a pri zohľadnení rozsahu obnovovacích prác sa od členských štátov vyžaduje, aby, ak je to možné, uplatňovali TSI na obnovu a výmenu v rámci údržby;
(10) existujúce vysokorýchlostné trate a vozový park sú už v súčasnosti vybavené systémami riadenia a zabezpečenia vlakov a signalizácie, ktoré spĺňajú základné požiadavky smernice 96/48/ES. Také systémy sa vyvinuli a vykonávali podľa vnútroštátnych právnych predpisov. S cieľom umožniť prevádzku interoperabilných služieb je potrebné vyvinúť rozhrania medzi existujúcimi systémami a novými zariadeniami zlučiteľnými s TSI. Základné informácie o týchto existujúcich systémoch sú uvedené v prílohe B k pripojenej TSI. Vzhľadom na to, že overenie interoperability sa vykonáva podľa článku 16 ods. 2 smernice 96/48/ES odkazom na TSI, je potrebné, aby počas prechodného obdobia medzi uverejnením tohto rozhodnutia a úplným vykonávaním pripojenej TSI boli ustanovené podmienky, ktoré sa okrem pripojenej TSI musia dodržať. Z týchto dôvodov je potrebné, aby každý členský štát za každý zo systémov uvedených v prílohe B informoval ostatné členské štáty a Komisiu o technických predpisoch, ktoré sa používajú na dosiahnutie interoperability a ktoré spĺňajú základné požiadavky smernice 96/48/ES. Okrem toho, keďže ide o vnútroštátne právne predpisy, je potrebné, aby každý členský štát informoval ostatné členské štáty a Komisiu o orgánoch, ktoré určil na vykonávanie postupu posudzovania zhody alebo vhodnosti na používanie, ako aj používaného kontrolného postupu na overenie interoperability subsystémov v zmysle článku 16 ods. 2 smernice 96/48/ES. Členské štáty v prípade týchto vnútroštátnych právnych predpisov podľa možnosti uplatňujú zásady a kritériá stanovené v smernici 96/48/ES na vykonávanie článku 16 ods. 2 Pokiaľ ide o orgány poverené vykonávaním týchto postupov, využijú členské štáty podľa možnosti orgány notifikované podľa článku 20 smernice 96/48/ES. Komisia bude vykonávať analýzu týchto informácií (vnútroštátnych právnych predpisov, postupov, orgánov poverených vykonávacími postupmi, trvanie týchto predpisov) a prípadne s výborom prediskutuje potrebu každého opatrenia, ktoré sa má prijať;
(11) TSI, ktorá je predmetom tohto rozhodnutia, neukladá používanie špecifických technológií alebo technických riešení, pokiaľ to nie je bezpodmienečne nevyhnuté na zabezpečenie interoperability siete transeurópskych vysokorýchlostných železníc;
(12) TSI, ktorá je predmetom tohto rozhodnutia, je založená na najlepších odborných vedomostiach dostupných v čase prípravy zodpovedajúceho návrhu. Vývoj technológie alebo spoločenských požiadaviek môže spôsobiť potrebu zmeny alebo doplnku tejto TSI. V prípade potreby sa bude v súlade s článkom 6 ods. 2 smernice 96/48/ES iniciovať postup preskúmania alebo aktualizácie;
(13) v niektorých prípadoch TSI, ktorá je predmetom tohto rozhodnutia, pripúšťa výber medzi rôznymi riešeniami, a tým umožňuje uplatnenie konečných alebo prechodných interoperabilných riešení, ktoré sú zlučiteľné s existujúcou situáciou. Okrem toho smernica 96/48/ES v určitých osobitných prípadoch zabezpečuje osobitné vykonávacie ustanovenia. Okrem toho v prípadoch stanovených v článku 7 smernice sa členským štátom musí umožniť, aby neuplatňovali určité technické špecifikácie. Preto je potrebné, aby členské štáty každoročne zabezpečili uverejňovanie a aktualizáciu registra infraštruktúry a vozového parku. V týchto registroch budú uvedené hlavné charakteristiky národnej infraštruktúry a vozového parku (napr. základné parametre) a ich zhoda s charakteristikami, ktoré sú predpísané uplatniteľnými TSI. Na tento účel TSI, ktorá je predmetom tohto rozhodnutia, presne určí, ktoré informácie sa musia v registroch objaviť;
(14) uplatňovanie TSI, ktorá je predmetom tohto rozhodnutia, musí zohľadňovať špecifické kritériá týkajúce sa technickej a prevádzkovej zlučiteľnosti medzi infraštruktúrami a vozovým parkom, ktorý sa má uviesť do prevádzky, a sieťou, do ktorej sa majú integrovať. Tieto požiadavky zlučiteľnosti si vyžadujú komplexnú technickú a ekonomickú analýzu, ktorá sa má uskutočniť v každom jednotlivom prípade. Analýza by mala zohľadňovať:
- rozhrania medzi rôznymi subsystémami uvedenými v smernici 96/48/ES,
- rôzne kategórie tratí a vozového parku uvedené v tejto smernici; a
- technické a prevádzkové prostredie existujúcej siete.
Z tohto dôvodu je nevyhnutné ustanoviť stratégiu vykonávania TSI, ktorá je predmetom tohto rozhodnutia, v ktorej by mali byť uvedené technické etapy smerujúce od terajších podmienok siete po situáciu, kedy bude sieť interoperabilná;
(15) cieľový systém, opísaný v pripojenej TSI, je založený na počítačovej technológii, ktorá starne podstatne rýchlejšie ako súčasné tradičné železničné signalizačné a telekomunikačné zariadenia. Z toho vyplýva, že je potrebná skôr predvídavá ako reaktívna stratégia, s cieľom zabrániť zastaraniu systému predtým, než sa dosiahne úroveň zrelosti nasadenia systému. Okrem toho prijatie príliš fragmentovaného rozšírenia v rámci siete európskych železníc by mohlo vyvolať väčšie náklady a prevádzkové režijné náklady. Vypracovanie súdržného transeurópskeho vykonávacieho plánu pre cieľový systém by prispelo k harmonickému rozvoju celej transeurópskej železničnej siete v zhode so stratégiou EÚ pre dopravnú sieť TEN. Taký plán by mal vychádzať z národných vykonávacích plánov a mal by zabezpečiť primeranú vedomostnú základňu na podporu rozhodnutí rôznych účastníkov, najmä Komisie, pri prideľovaní finančnej podpory na železničné projekty. Komisia bude koordinovať vypracovanie takého plánu v súlade s článkom 155 ods. 2 Zmluvy o založení Európskeho spoločenstva;
(16) ustanovenia tohto rozhodnutia sú v súlade so stanoviskom výboru zriadeného smernicou 96/48/ES,
PRIJALA TOTO ROZHODNUTIE:
Článok 1
Komisia týmto prijíma TSI týkajúcu sa subsystému "riadenia a zabezpečenia vlakov a signalizácie" systému transeurópskych vysokorýchlostných železníc uvedeného v článku 6 ods. 1 smernice 96/48/ES. TSI je opísaná v prílohe k tomuto rozhodnutiu. TSI je plne uplatniteľná na infraštruktúru a vozový park systému transeurópskych vysokorýchlostných železníc, ako je definované v prílohe 1 k smernici 96/48/ES, pričom sa zohľadňujú články 2 a 3 tohto rozhodnutia.
Článok 2
1. So zreteľom na systémy uvedené v prílohe B k pripojenej TSI sú podmienkami, ktoré musia byť splnené na overenie interoperability v zmysle článku 16 ods. 2 smernice 96/48/ES, uplatniteľné technické predpisy, ktoré sa používajú v členských štátoch a ktoré povoľujú uviesť do prevádzky subsystém, na ktorý sa vzťahuje toto rozhodnutie.
2. Každý členský štát do šiestich mesiacov od oznámenia tohto rozhodnutia oznámi ostatným členským štátom a Komisii:
- zoznam uplatniteľných technických predpisov uvedených v článku 2 ods. 1,
- postupy posudzovania zhody a kontrolné postupy, ktoré sa majú uplatňovať pri používaní týchto predpisov,
- orgány vymenované na vykonávanie týchto postupov posudzovania zhody a kontrolných postupov.
Článok 3
1. Na účely tohto článku:
- "rekonštrukcia" je každá väčšia práca na zmenu subsystému alebo časti subsystému, ktorou sa mení výkon tohto subsystému,
- "obnova" je každá väčšia práca vykonaná s cieľom náhrady subsystému alebo časti subsystému, ktorou sa nemení výkon tohto subsystému,
- "výmena v rámci údržby" je výmena komponentov za časti, ktoré majú rovnakú funkciu a výkonnosť, vykonávaná v rámci údržbárskych alebo opravárenských prác.
2. V prípade rekonštrukcie predloží zmluvný subjekt príslušnému členskému štátu dokumentáciu opisujúcu projekt. Členský štát preskúma dokumentáciu a pri zohľadnení vykonávacej stratégie v kapitole 7 pripojenej TSI prípadne rozhodne, či si rozsah prác vyžaduje nové povolenie na uvedenie do prevádzky podľa článku 14 smernice 96/48/ES. Také povolenie na uvedenie do prevádzky je potrebné vždy, keď môže byť úroveň bezpečnosti objektívne ovplyvnená predpokladanými prácami.
Ak je potrebné nové povolenie na uvedenie do prevádzky podľa článku 14 smernice 96/48/ES, členské štáty rozhodnú, či:
a) projekt obsahuje neobmedzené použitie TSI; v tomto prípade sa na subsystém bude vzťahovať overovací postup ES v smernici 96/48/ES; alebo
b) neobmedzené použitie TSI zatiaľ nie je možné. V tomto prípade subsystém nebude úplne zhodný s TSI a overovací postup ES v smernici 96/48/ES sa uplatní len na časti použitej TSI.
V oboch týchto prípadoch bude členský štát informovať výbor zriadený podľa smernice 96/48/ES o dokumentácii obsahujúcej uplatňované časti TSI a o stupni dosiahnutej interoperability.
3. V prípade obnovy a výmeny v rámci údržby je uplatňovanie priloženej TSI nepovinné.
Článok 4
Členské štáty vypracujú národný vykonávací plán pre pripojenú TSI podľa kritérií špecifikovaných v jej kapitole 7. Tento vykonávací plán predložia ostatným členským štátom a Komisii najneskôr do šiestich mesiacov po oznámení tohto rozhodnutia.
Článok 5
Rozhodnutia Komisie 1999/569/ES [3] a 2001/260/ES [4] strácajú účinnosť od dátumu nadobudnutia účinnosti pripojenej TSI.
Článok 6
Pripojená TSI nadobúda účinnosť šesť mesiacov po oznámení tohto rozhodnutia.
Článok 7
Toto rozhodnutie je adresované členským štátom.
V Bruseli 30. mája 2002